हिमंत बिस्वा सरमा बोले- CM बनने के बाद 600 मदरसे बंद किए, इस साल 300 और करूंगा
Breaking News Headlines Today, Pictures, Videos and More From Dainik Bhaskar (दैनिक भास्कर), narendra modi, rahul gandhi, amit shah, priyanka gandhi
असम के मुख्यमंत्री हिमंत बिस्वा सरमा रविवार को तेलंगाना के करीम नगर पहुंचे। उन्होंने यहां एक सभा को संबोधित करते हुए कहा कि हम असम में लव जिहाद को रोकने के लिए काम कर रहे हैं।
उन्होंने ओवैसी पर निशाना साधते हुए कहा कि हम राज्य में मदरसे बंद करने की दिशा में काम कर रहे हैं। सीएम बनने के बाद मैंने 600 मदरसे बंद किए हैं और इस साल 300 मदरसे और बंद करूंगा। हम मदरसे नहीं स्कूल, कॉलेज और यूनिवर्सिटी चाहते हैं।
आज की अन्य बड़ी खबरें...
एकनाथ शिंदे ने मुंबई कोस्टल रोड का नाम बदलकर छत्रपति संभाजी महाराज किया
महाराष्ट्र के मुख्यमंत्री एकनाथ शिंदे ने मुंबई कोस्टल रोड का नाम बदल दिया है। अब इसे छत्रपति संभाजी महाराज के नाम से जाना जाएगा।
आंध्र प्रदेश में बस और ऑटो रिक्शा की टक्कर, 6 महिलाओं की मौत
आंध्र प्रदेश के काकीनाडा जिले में तल्लारेवु बाईपास रोड के पास रविवार दोपहर एक ऑटो रिक्शा और बस की टक्कर हो गई। हादसे में छह महिलाओं की मौत हो गई। वहीं, छह लोग घायल हुए हैं, उन्हें इलाज के लिए अस्पताल में भर्ती कराया गया है।
तमिलनाडु में जहरीली शराब पीने से हुई 3 की मौत, 11 भर्ती
तमिलनाडु में रविवार को जहरीली शराब पीने से 3 लोगों की मौत हो गई और 11 लोग अस्पताल में भर्ती हैं। यह घटना विल्लुपुरम क्षेत्र की है। पुलिस के मुताबिक, शनिवार को एक प्रोग्राम के दौरान इन सभी लोगों ने शराब पी थी। सभी को देर रात उल्टी होने लगी। उन्हें अस्पताल में भर्ती करवाया गया। इनमें से 3 की जान चली गई और 11 लोगों का अभी भी इलाज चल रहा है।
मुंबई के पोर्ट से 24 करोड़ रुपए की विदेशी सिगरेट बरामद, 5 लोग गिरफ्तार
मुंबई के डायरेक्टोरेट ऑफ रेवेन्यू इंटेलिजेंस ने न्हावा शेवा पोर्ट से विदेशी सिगरेट की खेप बरामद की है। इस खेप में 1.07 करोड़ सिगरेट मिली हैं, जिनकी अनुमानित कीमत 24 करोड़ रुपए है। पुलिस ने सिगरेट इंपोर्ट करने वाले व्यक्ति समेत 5 लोगों को गिरफ्तार किया गया है।
CBI के नए डायरेक्टर के लिए तीन सीनियर IPS अधिकारी शॉर्टलिस्ट किए गए
CBI के नए डायरेक्टर के चयन के लिए तीन सीनियर IPS अधिकारियों को शॉर्टलिस्ट किया गया है। शनिवार को नए सीबीआई चीफ के लिए एक हाई लेवल मीटिंग की गई थी। जिसमें प्रधानमंत्री, भारत के मुख्य न्यायाधीश और लोकसभा में विपक्ष के नेता शामिल थे। ये कमेटी ही केंद्रीय जांच ब्यूरो के नए चीफ का सलेक्शन करेगी। पढ़ें पूरी खबर...
आरा में मुखिया पति की बीच बाजार हत्या, 2 अपराधियों ने पीछा किया, सिर में मारी 4 गोली
आरा में अपराधियों ने मुखिया पति की बीच बाजार गोली मारकर हत्या कर दी। पश्चिम गुंडी पंचायत की मुखिया अमरावती देवी के पति मुन्ना यादव का पीछा कर अपराधियों ने उनकी हत्या की। वारदात का सीसीटीवी फुटेज भी सामने आया है। जिसमें मुन्ना यादव बाइक से जाते दिख रहे हैं। वहीं दो अपराधी हाथों में हथियार लिए दौड़ते हुए उसका पीछा करते हैं। पढ़ें पूरी खबर...
आईएनएस मोरमुगाओ वॉरशिप से ब्रह्मोस मिसाइल का सफल परीक्षण
इंडियन नेवी में शामिल नए वॉरशिप आईएनएस मोरमुगाओ से ब्रह्मोस मिसाइल का सफल परीक्षण कर लिया गया है। मिसाइल ने सीधा टारगेट को हिट किया। INS मोरमुगाओ को इंडियन नेवी के वॉरशिप डिजाइन ब्यूरो ने डिजाइन किया है, इसे मझगांव डॉक शिपबिल्डर्स लिमिटेड मुंबई ने डेवलप किया है। पढ़ें पूरी खबर...
भारत में पिछले 24 घंटे में सामने आए 1,272 नए कोविड केस
भारत में पिछले 24 घंटे में कोरोना के 1,272 नए केस सामने आए हैं। COVID-19 संक्रमण से मरने वालों की संख्या बढ़कर 5,31,770 हो गई। वहीं देश में एक्टिव केस की संख्या 15,515 है। केंद्रीय स्वास्थ्य मंत्रालय के आंकड़े के अनुसार, भारत में कोरोना के कुल केस 4,49,80,674 हो चुके हैं।
कश्मीर के अनंतनाग में सुरक्षाबलों और आतंकियों के बीच मुठभेड़ शुरू
कश्मीर के अनंतनाग में अंदवान संगम इलाके में रविवार सुबह सुरक्षाबलों और आतंकियों के बीच मुठभेड़ छिड़ गई है। इसकी जानकारी कश्मीर पुलिस ने दी है। इस मुठभेड़ के दौरान सुरक्षाबलों ने आतंकियों के छिपने का एक ठिकाना ढूंढ निकाला।
इससे पहले शनिवार को भारतीय सेना ने जम्मू-कश्मीर के उरी सेक्टर में आतंकी घुसपैठ की कोशिश को नाकाम किया था। इसकी वजह से पाकिस्तान की तरफ से उड़ाए जा रहे क्वाडकॉप्टर को वापस जाना पड़ा था। सूत्रों के मुताबिक, इस दौरान आतंकियों और भारतीय सेना के बीच गोलीबारी भी हुई।
महाराष्ट्र के अकोला में 2 गुटों के बीच हिंसक झड़प, शहर में धारा 144 लागू
महाराष्ट्र के अकोला में सोशल मीडिया पोस्ट को लेकर शनिवार को दो समुदाय के बीच हुई हिंसक झड़प में एक व्यक्ति की मौत हो गई। अकोला SP संदीप घुघे ने बताया- ओल्ड सिटी इलाके में मामूली बात पर दो समुदाय के बीच पत्थरबाजी हुई थी। उपद्रवियों ने कई वाहन जला दिए। कुछ लोगों ने थाने का घेराव करने की भी कोशिश की। फिलहाल हालात काबू में है। पूरी खबर पढ़ें...
ICSE के कक्षा 10वीं और ISC के कक्षा 12वीं के रिजल्ट दोपहर 3 बजे किए जाएंगे घोषित 
ICSE के कक्षा 10वीं और ISC के कक्षा 12वीं के रिजल्ट रविवार दोपहर 3 बजे घोषित किए जाएंगे। स्टूडेंट्स अपना रिजल्ट आधिकारिक वेबसाइट cisce.org पर देख सकते हैं।
आंध्र प्रदेश के फिशिंग हार्बर बीच पर तेज लहरों की चपेट में आने से दो बच्चों की मौत
आंध्र प्रदेश के विशाखापत्तनम में फिशिंग हार्बर बीच पर शनिवार को तैरने के लिए गए दो टीनेजर्स की मौत हो गई। पुलिस के मुताबिक, मृतकों की पहचान 14 साल के दलाई इशांत और 15 साल के सत्य श्यामा कुमार के रूप में हुई है।
पुलिस ने बताया कि शाम करीब चार बजे तीन बच्चे गंगम्मा थल्ली मंदिर के पास फिशिंग हार्बर बीच पर तैरने गए थे। बीच पर तेज लहरों के कारण उनमें से दो बच्चे लहरों में फंस गए। जिसमें से एक की मौके पर ही मौत हो गई। वहीं, दूसरे की अस्पताल में इलाज के दौरान मौत हुई। मामला दर्ज कर जांच की जा रही है।
पाकिस्तान में मिलिट्री ऑपरेशन में मारे गए 6 आतंकवादी, 6 जवान शहीद
पाकिस्तान के बलूचिस्तान में शनिवार को आतंकवादियों से एक बिल्डिंग को खाली कराने के लिए चलाए गए अभियान में 6 आतंकवादी मारे गए। इंटर-सर्विसेज पब्लिक रिलेशंस (ISPR) ने कहा कि आतंकवादियों ने मुस्लिम बाग में फ्रंटियर कांस्टेबुलरी कैंप पर एक दिन पहले हमला किया था। जब सेना ने जवाबी कार्रवाई की तो वे बिल्डिंग में घुस गए थे। इस कार्रवाई में सेना के भी 6 जवान शहीद हुए हैं।
गुरुग्राम में चार लोगों ने कैब की बुक, लेने पहुंचे टैक्सी ड्राइवर से गाड़ी छीन कर भागे
गुरुग्राम में चार लोगों ने ऑनलाइन कैब बुक की, जब टैक्सी ड्राइवर उन्हें लेने पहुंचा तो वो उसे धक्का मारकर और चाबी छीन कर गाड़ी लेकर फरार हो गए। पुलिस ने शनिवार को इसकी जानकारी दी। उन्होंने बताया कि घटना मानेसर में IMT के पास चौकर की ढाणी में शुक्रवार रात हुई थी। टैक्सी ड्राइवर ने मामले में FIR दर्ज करा दी है।
केन्या में दुनिया के सबसे बूढ़े शेर लूनकीटो की 19 साल की उम्र में भाला मारकर हत्या
दुनिया के सबसे बुजुर्ग माने जाने वाले नर शेर 19 साल के लूनकीटो की केन्या में चरवाहों ने भाला मारकर हत्या कर दी। दरअसल, लूनकीटो दक्षिणी केन्या स्थित अंबोसेली राष्ट्रीय उद्यान के सीमा से लगे ओल्केलुनियेट गांव में पशुओं का शिकार कर रहा था। जिसके बाद चरवाहों ने उस पर हमला कर दिया। शेरों की औसत उम्र 13 साल होती है।
अमेरिका में ऑटो मैकेनिक ने बनाई बीयर से चलने वाली मोटरसाइकिल
अमेरिका के मिनोसोटा के एक ऑटोमैकेनिक की मिचैल्सन ने बीयर से चलने वाली मोटरसाइकिल बनाई है। बीयर अनाज या फलाें से बनाई जाती है। इसलिए इसे बाॅयाेफ्यूल माेटरसाइकिल कह सकते हैं। इस पर आने वाले खर्च काे लेकर मिचैल्सन ने कहा, मैं बीयर नहीं पीता हूं। इसलिए इसका ईंधन के रूप में सही इस्तेमाल हाेगा।
केरल के इंडस्ट्रियल पार्क में एक इमारत में लगी आग, तीन घायल
केरल के इंडस्ट्रियल इन्फ्रास्ट्रक्चर डेवलपमेंट कॉर्पोरेशन पार्क (KINFRA) के अंदर एक इमारत में शनिवार को आग लगने से 3 लोग घायल हो गए। घायलों को अस्पताल में भर्ती कराया गया है। पुलिस के मुताबिक, शाम करीब 6.30 बजे बिल्डिंग में पहली और दूसरी मंजिल पर आग लगी थी। उस पर काबू पाने के लिए दमकल की 10 गाड़ियों को लगाया गया था।
उत्तराखंड में हेमकुंड साहिब यात्रा 20 मई से होगी शुरू
उत्तराखंड में हेमकुंड साहिब यात्रा 20 मई से शुरू होने जा रही है। चमोली के DM हिमांशु खुराना ने बताया कि सभी विभागों के अधिकारियों के साथ संयुक्त रूप से पूरी यात्रा के रास्ते का निरीक्षण किया गया है। इस दौरान पाई गई कमियों के लिए संबंधित अधिकारियों को यात्रा से पहले सभी व्यवस्थाएं ठीक करने के निर्देश दिए गए हैं।
दिल्ली में पुलिस ने ऑपरेशन कवच के तहत 100 जगहों पर की छापेमारी, 31 ड्रग अपराधी, 12 बूटलेगर गिरफ्तार
दिल्ली में शनिवार को पुलिस ने लगभग 100 जगहों पर छापेमारी की। शहर में नशीली दवाओं के गलत इस्तेमाल से निपटने के लिए चलाए जा रहे ऑपरेशन कवच के तहत 31 ड्रग अपराधियों और 12 बूटलेगर्स को गिरफ्तार किया। पुलिस ने बताया कि यूथ और बच्चों को नशे की लत से बचाने के लिए पूरी दिल्ली में छापेमारी की गई है।
कर्नाटक के मंगलुरु की एक बिल्डिंग में आग लगी, दमकल की कई गाड़ियां मौके पर
कर्नाटक के मंगलुरु के सुरथकल इलाके की एक बिल्डिंग में शनिवार शाम आग लग गई। जानकारी मिलते ही दमकल की कई गाड़ियां मौके पर पहुंच गई हैं। आग को बुझाने का काम चल रहा है।